Mestni muzej Idrija

Razstava Partizanska bolnica Franja - skriti dragulj Evrope
2023-09-08 08:00 - 2025-05-31 17:00 (Europe/Ljubljana) | Noč v muzeju
Zaradi posledic neurja in vetroloma, ki sta julija 2023 močno prizadela Partizansko bolnico Franja bo le-ta do nadaljnjega zaprta za obiske. Zato smo na ogled za daljši čas postavili potujočo razstavo Partizanska bolnica Franja – skriti dragulj Evrope.
Obogatili smo jo s predmeti, ki smo jih po povodnji 13. julija uspeli rešiti iz soteske in z njimi rekonstruirali operacijsko sobo.
Razstava je interaktivna. Pripravili smo tudi pedagoški program za mladino in odrasle. Lepo vabljeni!

Razstava čipk Podobe in prispodobe
2024-06-07 19:00 - 2024-09-01 17:00
Cerkljanski muzej in Klekljarsko društvo Marjetica Cerkno vas vabita na razstavo čipk Podobe in prispodobe, ki je bila odprta v petek, 7. junija 2024 v Cerkljanskem muzeju. Na ogled bo do do 1. septembra 2024. Lepo vabljeni!
Druženja s klekljaricami pred Cerkljanskim muzejem:
27. 7. 2024 od 15.00 do 17.00, 15. 8. 2024 od 15.00 do 17.00
Urnik: torek–petek: 10.00–15.00; sobota, nedelja, praznik: 10.00–17.00; ponedeljek: zaprto

Osnovna motivika, ki jo posredujejo čipke letošnje razstave, je tostranstvo in onostranstvo, je stvarnost in je duhovnost. In še več kot to – čipke so prispodobe podob, ki se v nas prebudijo ob pogledu nanje. Prav te nas še dodatno bogatijo in osmišljajo. Tako so pobudile tudi misli in čustva klekljaric, da so jih ustvarjale s posebnim čutom in kot take nagovarjajo tudi vas – cenjene obiskovalke in spoštovani obiskovalci razstave.
Izmed vseh prispodob, ki se zrcalijo v čipkah, zagotovo izstopajo ljubezen, srčnost, pogum, modrost, upanje, predanost, torej prispodobe srca in angela, vse pa so tudi odraz celokupnega delovanja našega rojaka, metropolita in goriškega nadškofa, neustrašnega borca za pravice slovenskega naroda, dr. Frančiška B. Sedeja. Bil je svetla podoba tistega mračnega časa in prispodoba najsvetlejše luči. Zato mu ob 170-letnici njegovega rojstva posvečamo letošnjo razstavo.
Marija Rejc, Klekljarsko društvo Marjetica Cerkno

Dogodki in prireditve v Mestnem muzeju Idrija se fotografirajo/snemajo v promocijske namene in so lahko javno objavljeni.

Razstava Na obisku doma: Podobe naših ljudi, krajev, šeg in navad pred 70 leti - PODALJŠANO!
2024-06-14 18:30 - 2024-09-29 19:00
Slovenski etnografski muzej in Mestni muzej Idrija vas vabita na razstavo Na obisku doma: Podobe naših ljudi, krajev, šeg in navad pred 70 leti, ki je bila odprta v okviru 42. festivala idrijske čipke v petek, 14. 6. 2024 v Razstavišču Nikolaja Pirnata na gradu Gewerkenegg. Članice Društva klekljaric idrijske čipke, skupina Spodnja Idrija so ob tej priložnosti poklonile v dar Slovenskemu etnografskemu muzeju klekljan prt, ki je na ogled na razstavi.
Razstava bo odprta do 29. septembra 2024, vsak dan od 10.00 do 19.00.
Lepo vabljeni!

Spremljevalni program
Prikazi klekljanja članic Društva klekljaric idrijske čipke in Klekljarskega društva Marjetica Cerkno:
15. in 16. 6. 2024 od 10.00 do 18.00
Javno vodstvo po razstavi z avtorjema Miho Špičkom (SEM) in Mirjam Gnezda Bogataj (MMI): 22. 8. 2024 ob 11.00 Vstop prost!
Muzejski večeri – Miha Špiček: Idrijsko in Cerkljansko v odsevu terenskih raziskav Slovenskega etnografskega muzeja: 10. 9. 2024 ob 18.00

Izvedbo razstave sta podprla: Občina Idrija in Ministrstvo za kulturo RS.
Dogodke bomo fotografirali za namene dokumentiranja, promocije razstave in obveščanja javnosti.

O razstavi
Razstava Na obisku doma: Podobe naših ljudi, krajev, šeg in navad pred 70 leti je zgodba o izbranih fotografijah, risbah, zapiskih in predmetih, ki izvirajo s Cerkljanskega in jih kot dragoceno dediščino tradicionalne kulture hrani Slovenski etnografski muzej. Gradivo so leta 1954 ustvarili in zbrali njegovi kustosi v okviru 11. terenske raziskave tako imenovanih Orlovih terenskih ekip. Izbor gradiva se po 70 letih hrambe v muzeju za kratek čas vrača v svoje izvorno okolje, da bi prebivalce teh krajev opomnil na pomen kulturne dediščine njihove preteklosti, ki jo je treba razumeti v sedanjosti in jo ohranjati tudi v prihodnosti.
Zanimanje etnologov Slovenskega etnografskega muzeja za idrijsko-cerkljanske kraje se ni končalo leta 1954. Leta 1959 se je na teren vrnila 16. Orlova ekipa, ki je raziskovala na Črnovrškem in na Vojskarski planoti. V sedemdesetih letih pa so raziskovali kulturo in način življenja rudarjev in njihovih družin v Idriji in njeni okolici ter pomagali pri postavitvi prve stalne razstave čipk v Mestnem muzeju Idrija.
S projekti, ki so vključevali področje etnologije, so se v idrijskem muzeju pričeli sistematično ukvarjati s prvo zaposlitvijo etnologinje v osemdesetih letih 20. stoletja. Posebno pozornost so namenjali proučevanju lokalnega prostora: načinu življenja v cerkljanskih vaseh in v rudarski Idriji, cerkljanskim laufarjem in klekljanju idrijske čipke. Njihove raziskave in objave so doprinesle tudi k vpisu klekljanja čipk v Sloveniji na Unescov Reprezentativni seznam nesnovne kulturne dediščine človeštva leta 2018. Del razstave zato namenjamo predstavitvi klekljaric – tistih, ki so jih v 50. in 70. letih prejšnjega stoletja na terenu v fotografski objektiv ujeli člani Orlovih ekip, in vseh tistih neimenovanih, ki so sklekljale ogromno čipk, danes shranjenih v depoju idrijskega muzeja.
Miha Špiček, Blaž Verbič, Mirjam Gnezda Bogataj

Razstava Čipka, odeta v simfonijo - PODALJŠANO!
2024-06-14 18:30 - 2024-09-29 19:00
Klekljarska skupina Žnurce Trebnje in Mestni muzej Idrija vas vabita na razstavo Čipka, odeta v simfonijo, ki je bila odprta v okviru 42. festivala idrijske čipke v petek, 14. 6. 2024 v Mali galeriji na gradu Gewerkenegg. Na ogled bo do 29. septembra 2024, vsak dan od 10.00 do 19.00.
Lepo vabljeni!

Spremljevalni program
15. in 16. 6. 2024 od 10.00 do 18.00: Prikazi klekljanja članic Klekljarske skupine Žnurce
24. 8. 2024:
od 11.00 do 18.00: prikazi klekljanja članic Klekljarske skupine Žnurce
ob 15.00: javno vodstvo po razstavi z avtoricami razstave

Izvedbo razstave so podprli: Občina Idrija, Občina Trebnje in Ministrstvo za kulturo RS.
Dogodke bomo fotografirali za namene dokumentiranja, promocije razstave in obveščanja javnosti.

O razstavi
Razstava je posvečena eni najbolj znanih slovenskih sopranistk Vilmi Bukovec Kambič (1920–2016). Operna pevka svetovnega slovesa in prvakinja ljubljanske Opere, rojena v Trebnjem, je oblikovala vrsto nepozabnih likov, med katerimi so Čo-čo-san, Margareta, Kerubin, Mimi, Marinka, Jenufa in Thaïs. V štirih desetletjih kariere je kot solistka gostovala v večini evropskih držav, pa tudi v Sovjetski zvezi, v Egiptu in na Kitajskem. Nastopila je skoraj 1.500-krat, v 58 vlogah iz 48 oper. Od odra ljubljanske Opere se je uradno poslovila leta 1982. Istega leta je prejela Prešernovo nagrado za življenjsko delo. Vilma Bukovec Kambič je častna meščanka občin Metlika in Trebnje.
Življenje Vilme Bukovec Kambič je navdihnilo članice Klekljarske skupine Žnurce iz Trebnjega, ki delujejo v okviru društva Praetorium Latobicorum. Ob svoji 10-letnici so junija 2023 v Trebnjem pripravile Vilmin večer, glasbeno-gledališki dogodek v spomin na operno divo. Elegantna oblačila oblikovalke Alenke More so dopolnile z idrijskimi čipkami, sklekljanimi po vzorcih iz zapuščine idrijske mojstrice Zorke Rupnik. Dogodek so ozaljšale z edinstvenim nakitom s klekljano čipko za nastopajoče operne pevke. Pri tem so sodelovale z ustvarjalko avtorske idrijske čipke Tino Koder Grajzar, risarko vzorcev Antinisco Vicentini iz društva Fuselliamo iz Italije in članicami Klekljarskega društva Cvetke Žiri.
Na razstavi si lahko ogledate oblačila z idrijsko čipko, ki so mnogo več kot oblačila, izobešena v izložbi trgovine. Nosijo imena in priimke (so)ustvarjalk. Njihova je bila izbira materiala, kroja in barve oblačila. Same so v čipkarski zbirki Mestnega muzeja Idrija poiskale primeren vzorec v tehniki ozkega risa, največkrat obogaten z različnimi dodatnimi klekljarskimi elementi, in sklekljale čipko. Čipke je v oblačila mojstrsko všila Bernarda Filipič. Njihov temperament in značaj je fotografinja Alenka Stražišar Lamovšek (Studio PraprotKa) poskusila ujeti na fotografiji, mi pa njihovo zgodbo ubesediti v nekaj povedih. Vsem je skupna ljubezen do klekljanja, do ustvarjanja, do lepega in njihov ponos ob sodelovanju na Vilminem večeru v Trebnjem je bil popolnoma upravičen. Tako kot je popolnoma upravičen ob tokratni razstavi modnih kreacij z idrijsko čipko in sodobnega klekljanega nakita v Idriji. Oglejte si razstavo ter spoznajte prefinjeno prepletenost klekljane čipke in opere!
Luka Bregar, Mirjam Gnezda Bogataj
